钦定古今图书集成/方舆汇编/职方典/第1214卷 > 《司空山记》唐·苏师道
## 钦定古今图书集成/方舆汇编/职方典/第1214卷 > 《司空山记》唐·苏师道

“司空山”者，按梁任彦昇《述异记》云：司空姓张名岊，字
巴玉，清河郡人也。齐明帝时，仕至司空。及东昏侯嗣
位，政尚烦苛，内不修礼制，外不听臣谏，纵恣秽行，害
虐生民。常令宫人作散叛髻，百姓争学之。又作三桥
裙，向后总而结之。司空乃叹兴曰：“‘正直不任，而耽女
色，齐国亡矣’。遂具奏阙下，挂冠东门，请休。诏不许，乃”
曰：“君不任臣，臣今老矣，人生所贵者，在乎适意耳。”诏
乃许，倾朝饯送。司空于是携家去阙，思乐林泉。闻有
胜境，虽远千里，未尝不一访寻，盖欲希长生以避世
也。自此遍历名山，俱无可乐处。忽一日有叟至而告
曰：“潇湘之南有寿山，山有朱陵洞，可以乐隐，何不适
此？”司空欣从其说，遂领家入山，操舟沿流，上而造焉。
仰瞻峦嶂，俯视流泉，浮屠舍宇，环叠左右。乃叹曰：“奉
教元皇，身心清净，僻居一涯，杜绝浇竞，安能与世营
营乎？据闻洞南有麒麟山者，汉代苏隐真人隐此得
道真人白日驾麟车而冲天，以是得名。”于是倾家南
来，登山四顾，云岫回合，松萝蓊郁，泉源清冷。乃遇神
人曰：“上帝使吾语汝，止此修真功行已满十五日，午
时当沐浴俟命。”司空俯伏，神人舞简为谢，乃乘云而
去。十四日诘旦，司空呼家僮侍妾语之曰：“吾晨当受
上帝命，今仙坛在焉，谁可止此为主者？”内有侍女卢
琼言：“愿止此。”司空曰：“汝形貌贞烈，可作仙坛。”主者遂
取衣一袭以遗之，令徙居山前，仍以手抚其背曰：“好
住好住。”司空来晨，于是登坛。自晨至午，天花交下，彩
雾盘空，忽有紫云直下坛所，见一金童，身穿青衣，头
绾髽髻，捧玉册一道，仙衣一通。司空俯伏谢恩，受衣
册。倏闻天钧铿尔，鸾鹤翔鸣，司空乃蹑足登云，全家
八十馀口，白日冲天。后至陈天嘉初，有丹阳章、马二
先生来此，语人曰：“我二人乃司空弟子也”，同入此山，
精修道行。至四年二月十四日功满，亦跨鹤执节昇
仙矣。唐天宝十三年，师道始刺潭州，下车按治，未期
月，适峕有旱暵之灾，民不聊生，死者相枕，遂整骑适
于六邑，城邑有廪米，富民多其蓄积，悉发而赈贫民，
自是民间始获甦息。至攸有司空山者，乃梁朝张司
空轻举之地，遂命车而造焉。峕有道士锺仙芝从山
下见迎，遂与同游。乃询灵迹，得其实，令左右以笔记
之，以闻于田曹顾公喜闻胜事，命予为记。予不敢让，
谨按其事而《记》曰：“湖南攸邑，为地最僻，有司空山，去
县四十五里，当南岳之东隅，连云阳之福地，振潇湘
之胜境，作郡邑之崇丘。东西广一百二十里，南北一
百八十里”，高二千六百丈，下有温水源，故名温泉山
焉，亦名紫麟山。及司空隐此得道，遂名司空山焉。中
有大观一所。昔唐天宝七年，主上因搜郡国图籍，以
司空全家轻举之异，五月十三日敕下建造祠宇，标
额为“朱阳观”，盖取南岳朱阳洞当此山之南故也。乃
度道士焚修，禁止樵采。每遇岁旱，居人祈祷，无不昭
应。自是十方归从，纷若云臻。殿砌之前，有古坛三级，
方广数丈。故老相传云：“司空朝斗之坛也。”傍有杉松，
开四季不谢之花，松皆偃盖。每清秋景寂，皓月当空，
居人过客，静夜之间，𨓏𨓏犹闻步虚杵臼之声。自观
远近，司空遗迹，尚可寻访。东南隅有秀峰十二，耸翠
卓立。其峰有画屏，青牛、大莲花、小莲花、紫盖、瑞云、洞
门、紫麟、远吟、隐真、回龙、白鹤，名称不一。又坛之西二
里有真武冈，相传云真武常出现于此。又名土地坰，
盖卢琼徙居止此，为土地主者。故今乡俗以“真武土
地”为一堂而祭之，凡所祈祷，无不感应。司空宅在山
之西，去观一十里，今殿宇有像，坛井基图，宛然在焉。
宅左有光石山书院故基尚存。北一里有惠光寺，前
有洗药池，池水冬温夏凉，异香袭人，掬饮可以愈病。
又十里有菩提寺，寺前有池，方广二十丈，其水亦如

之地。故崖之左右，平石之上，有石臼，仅二尺许，臼底
微红，犹有药气。傍有石池，方广一丈，水清如鉴。中有
荷生，芳华甚异，每花开，五色相间。传云“司空种荷之
池也。”於戏！自司空发迹于兹，奇迹遗踪，异址不鲜。若
夫志学之士，栖心之人，寻访于此，𨓏𨓏亦有遇焉。今
道士锺仙芝，年过九十而颜貌益少，领徒数十，增修
妙行，持香火而皆清虚道服。非天储“异江山炳灵，则
曷由纂懿流光，若斯之盛者哉？师道幸承馀烈，敢刻
金石而志之”《峕则》十四年冬十月也。